Framhaldsskóladeild FSN opnuð á Patreksfirði Framhaldsskóladeild FSN á Patreksfirði var formlega opnuð miðvikudaginn 8. ágúst sl. þegar menntamálaráðherra , skólameistari Fjölbrautaskóla Snæfellinga og sveitarstjórar Vesturbyggðar og Tálknafjarðarhrepps skrifuðu undir samstarfssamning um rekstur deildarinnar sem verður undir stjórn FSN . Um 70 manns voru viðstaddir opnunina og auk menntamálaráðherra , Þorgerðar Katrínar Gunnarsdóttur , voru Einar K. Guðfinnsson sjávarútvegsráðherra og Sturla Böðvarsson , forseti Alþingis , einnig meðal gesta . Deildin , sem er tilraunaverkefni til fjögurra ára , verður í húsnæði Grunnskóla Vesturbyggðar á Patreksfirði sem staðið hefur autt í mörg ár . Guðbjörg Aðalbergsdóttir , skólameistari FSN , sagði í samtali við Skessuhorn að rúmlega 20 nemendur væru nú skráðir í deildina og þar af 11 í fullu námi . „ Nemendurnir koma til með að vera í beinu sambandi við samnemendur og kennara sína í Grundarfirði í gegnum kennsluumsjónarkerfið okkar og MSN , en einn deildarstjóri verður á staðnum þeim til frekari aðstoðar , “ sagði Guðbjörg . „ Svo koma þau hingað til okkar einu sinni í mánuði í þrjá daga í senn og ætlar nemendafélagið að dagsetja hina ýmsu félagslegu viðburði á þessum tíma svo þau fái einnig möguleika á að taka virkan þátt í því öfluga félagslífi sem FSN býður upp á . “ Nánar er rætt við Guðbjörgu í Skessuhorni sem kom út á miðvikudaginn .